Rasmus Helveg Petersen (RV), 2014-06-02:
Tak for det.
Mange tak for bemærkningerne og for en rigtig god debat.
Jeg synes jo, at debatten udmærket afspejler, hvor vigtig energipolitik er for Danmark.
Vi er jo ikke enige om alt i dette Ting, men der er dog et stort flertal her i Folketinget, der deler ambitionen om, at Danmarks energisystem skal gennemgå en grøn omstilling.
Den historisk brede enighed om energipolitikken i Danmark har givet os et helt unikt fundament for at lave en omkostningseffektiv omstilling, og den enighed er meget smukt udtrykt i den brede energiaftale fra 2012.
Det er mit indtryk, at danskerne er stolte af de grønne visioner, Danmark har, og af de mål, vi allerede har nået.
Vi yder vort for at bekæmpe klimaforandringerne, og vi sikrer samtidig et langtidsholdbart, bæredygtigt, omkostningseffektivt, forsyningssikkert energisystem.
Regeringen vil ikke gå på kompromis med de langsigtede ambitioner om en grøn omstilling af Danmark.
I den seneste tid er der blevet sået tvivl om energiaftalen.
Den slags usikkerhed om de fremtidige rammer koster troværdighed, og det koster egentlig også kroner, så på den korte bane er det en prioritet for regeringen, at vi hurtigst muligt igen får skabt stabile rammer om den danske energipolitik.
Det hører jeg heldigvis også udtrykt af de ærede ordførere.
Vi vil meget gerne løbende diskutere dansk energipolitik, og den opfordring fra flere om, at vi nu skal sætte os ned og få skabt ro og rammer, er jeg selvfølgelig enig i, og vi vil selvfølgelig gennemføre disse samtaler snarest.
Jeg synes, vi har en god og bred aftale, og den udgør et fundament, men vi skal selvfølgelig løbende kunne undersøge og drøfte enkeltelementer.
Der var et specifikt spørgsmål fra hr. Steen Gade om energieffektivisering.
Man kan sige, at Danmark har ført samtaler med GD for Energis kontor for energieffektivisering, hvor Danmark har givet udtryk for, at vi lægger vægt på, at Kommissionen i sit modelarbejde har regnet på virkningen af energibesparelser på 40 pct. som foreslået af Europa-Parlamentet.
Vi har fået bekræftet, at et mål på 40 pct.s energibesparelse indgår i et udkast til Kommissionens konsekvensanalyse af energieffektivitet.
Det er givet – der er flere, der har brugt ordet osteklokke i debatten, og jeg tror, at jeg desværre selv kom til at lægge for – at dette ikke skal løses i vores osteklokke, men under en langt større osteklokke.
Det er på globalt plan, vi skal tackle disse udfordringer.
Jeg må også kvittere over for fru Lone Loklindt for at rive mig mine egne ord fra for et års tid siden i næsen om transportens rolle.
Det er ufint, synes jeg, men måske alligevel inden for skiven.
Jeg må jo sige, at transporten er vores smertensbarn, og selvfølgelig er vi kun i vores samlede grønne omstilling nået halvvejen.
Der udestår mange, mange udfordringer, herunder særlig på transportområdet.
Der blev også fra hr. Steen Gades side spurgt til, hvornår vi kan imødese road map for grøn transport.
Jeg tror også, at løftet er medio 2014.
Spørgsmålet lød så, hvornår medio 2014 er.
Det skal også være min udgang.
Der er ingen tvivl om, at vi har drøftet noget i dag, som er en standende drøftelse.
Vi bliver aldrig færdige med at drøfte den grønne omstilling.
Det er noget, der skal debatteres; det er noget, der skal tunes; det er noget, vi sammen skal kigge på for at nå målene på den rigtige måde.
Heldigvis er der overordnet enighed om den bredere retning, og heldigvis er der en imødekommenhed for at opnå fornuftige aftaler om de specifikke indretninger.
Det vil jeg glæde mig til at deltage i med medlemmerne af det ærede Ting, og så vil jeg gerne takke for en god debat.